钦定古今图书集成/理学汇编/文学典/第240卷 > 日知录 > 《诗有入乐不入乐之分》
## 钦定古今图书集成/理学汇编/文学典/第240卷 > 日知录 > 《诗有入乐不入乐之分》

鼓钟之诗曰：“以雅、以南。”子曰：“雅、颂各得其所。”夫《二南》
也，《豳》之《七月》也，《小雅》正十六篇，《大雅》正十八篇，《颂》也，
诗之入乐者也。《𨚍》以下十二国之附于《二南》之后，而
谓之《风》，《鸱》《鸮》以下六篇之附于《豳》，而亦谓之《豳》，《六月》
以下五十八篇之附于《小雅》；《民劳》以下十三篇之附
于《大雅》，而谓之《变雅》，诗之不入乐者也。

〈注〉《释文》曰：从《六月》至《无羊》十四篇，是宣王之变《小雅》。从《节南山》至《何草不黄》四十四篇，前儒申公、毛公皆以为幽王之变。《小雅》从《民劳》至《桑柔》五篇，是厉王之变《大雅》。从《云汉》至《常武》六篇，是宣王之变。《大雅瞻卬》及《召旻》二篇，是幽王之变《大雅》。　《正义》曰：“变者虽亦播于乐，或无算之节，所用或随事类而歌，又在制礼之后”，乐不常用。　今按：以变雅而播之乐，如卫献公使大师歌《巧言》之卒章是也。

《乐记》子夏对魏文侯曰：“郑音好滥淫志，宋音燕女溺
志，卫音趣数烦志，齐音敖辟乔志，此四者，皆淫于色
而害于德，是以祭祀弗用也。”朱子曰：“《二南正风》，房中
之乐也，乡乐也。二雅之正雅，朝廷之乐也。商、周之《颂》，
宗庙之乐也。至”变雅则衰。周卿士之作，以言时政之
得失，而《𨚍鄘》以下，则太师所陈，以观民风者耳，非宗
庙燕享之所用也。但据程大昌之辩，则《二南》自谓之
南，而别立正风之目者，非。